Maahanmuuttoviraston mukaan monien Irakin alueiden turvallisuustilanne lieventynyt.

Irakilaiset turvapaikanhakijat kiittelivät Suomea mielenilmauksessa 12.10. Helsingissä. OLLI WARIS

Lieventyneen tilanteen takia Irakista tulleet pakolaiset eivät saa jatkossa turvapaikkaa pelkästään lähtöalueen perusteella. Ratkaisevaa on hakijan yksilöllinen tilanne.

- Katsoin, että meillä on tulossa niin suuri määrä irakilaisia ja somalialaisia hakijoita, että päivitämme tilanteen. Tämä tilanteen päivitys on ihan normaalia työtä, turvapaikkayksikön johtaja Esko Repo totesi viraston tiedotustilaisuudessa.

Revon mukaan Suomi on tuoreen päivityksen jälkeen Ruotsin kanssa samalla tasolla.

Ei nopeaa poistumista

Repo kertoi, että myös irakilaisten suosimaksi kerrottu Belgia on juuri päivittänyt arvionsa.

- Epävirallisissa kanavissa kerrottiin loppukesästä, että Suomi Belgia ovat ne maat joihin irakilaisten kannattaa suunnata. Belgia teki juuri ratkaisun alkuviikosta. Siellä tehtiin suurin piirtein samantyyppinen arvio, mikä meillä on nyt tässä.

Repo muistutti, ettei turvapaikanhakijoita ryhdytä heti siirtämään pois maasta, vaikka päätös olisi kielteinen.

- Meidän päätöksestä on mahdollista valittaa hallintotuomioistuimeen. Meillä on valitusprosessi, jonka ajan henkilön on mahdollista olla maassa. Minkäänlaista suurta nopeaa joukkojen poistumista maasta tämä ei tarkoita.